b"\n_START_ARTICLE_\nSaksan 5. jalkav\xc3\xa4kidivisioona\n_START_SECTION_\nPerustaminnen\n_START_PARAGRAPH_\nWehrkreis V perusti 1. lokakuuta 1934 Ulmissa divisioonan peitenimell\xc3\xa4 Kommandant von Ulm, jonka nimi vaihdettiin 15. lokakuuta 1935 Saksan irtautuessa Versailles'n rauhan rajoituksista 5. jalkav\xc3\xa4kidivisioonaksi. Sen yksik\xc3\xb6t muodostettiin Reichswehrin 5. divisioonasta. Divisioonan esikunta oli sijoitettu Ulmiin.\n_START_SECTION_\nPalvelus\n_START_PARAGRAPH_\nToisen maailmansodan alkaessa divisioona oli Oberheinissa teht\xc3\xa4v\xc3\xa4n\xc3\xa4\xc3\xa4n l\xc3\xa4nsirajan suojaaminen. Talven 1939-1940 se oli Eifeliss\xc3\xa4. Divisioona liitettiin Luxemburgin rajalle kootun 12. armeijan reserviksi. Se osallistui Luxemburgin ja Belgian valtaukseen sek\xc3\xa4 Maasin ylitykseen Devillen ja Braux'n v\xc3\xa4lill\xc3\xa4. Se osallistui viel\xc3\xa4 Aisnen ylitykseen ennen hy\xc3\xb6kk\xc3\xa4yksen toisen vaiheen alkamista. Sotatoimien p\xc3\xa4\xc3\xa4tytty\xc3\xa4 divisioona j\xc3\xa4i miehitysjoukkona Ranskaan, mist\xc3\xa4 se siirrettiin huhtikuussa 1941 It\xc3\xa4-Preussiin._NEWLINE_Operaatio Barbarossan alkaessa divisioona ylitti 22. kes\xc3\xa4kuuta 1941 Neuvostoliiton rajan edeten Suwalki-Zipfelin alueelta Lidan yli kohti Vitebski\xc3\xa4. Se osallistui Smolenskin taisteluun ja marraskuussa Vjazman taisteluun. Divisioona siirrettiin joulukuussa lepoon Ranskaan, miss\xc3\xa4 divisioona nimettiin 5. kevyeksi jalkav\xc3\xa4kidivisioonaksi. Muutoksessa divisioona menetti kolmannen jalkav\xc3\xa4kirykmenttins\xc3\xa4 (Jalkav\xc3\xa4kirykmentti 14), joka liitettiin 78. jalkav\xc3\xa4kidivisioonaan._NEWLINE_Helmikuussa 1942 divisioona palasi it\xc3\xa4rintamalle pohjoiseen armeijaryhm\xc3\xa4\xc3\xa4n ja se otti osaa Demjanskin taisteluihin maaliskuusta huhtikuuhun taisteluosasto Seydlitziss\xc3\xa4, kun se avusti II armeijakunnan motista vapauttamisessa._NEWLINE_Divisioona nimettiin 6. kes\xc3\xa4kuuta 1942 edelleen 5. j\xc3\xa4\xc3\xa4k\xc3\xa4ridivisioonaksi, jolloin se organisoitiin kuten vuoristodivisioonat, mutta divisioona varustettiin runsaimmin ajoneuvoin. Vuoden 1942 lopun ja koko vuoden 1943 divisioona taisteli Staraja Russan alueella._NEWLINE_Divisioona siirrettiin alkuvuodesta 1944 keskustan armeijaryhmm\xc3\xa4\xc3\xa4n, jossa se osallistui tammikuusta maaliskuuhun Vitebskin taisteluihin ja Kovelin alueen taisteluihin huhtikuusta hein\xc3\xa4kuuhun. Keskustan armeijaryhm\xc3\xa4n rintaman romahdettua  divisioona l\xc3\xa4hetettiin l\xc3\xa4nteen puolustamaan Puolaa ja edelleen it\xc3\xa4iseen Saksaan. Alkuvuodesta 1945 se taisteli Pommerissa Neustettiniss\xc3\xa4 ja Dramburgissa (nyk. Drawsko, Puolassa). Divisioona k\xc3\xa4vi viimeiset taistelunsa huhtikuussa Berliinin taisteluissa Freienwaldessa l\xc3\xa4hell\xc3\xa4 Oderia. Se antautui toukokuussa puna-armeijalle Wittenbergiss\xc3\xa4. Muutamat pienet osastot murtautuivat l\xc3\xa4nsiliittoutuneiden linjoille Lenzeniss\xc3\xa4, jossa ne antautuivat amerikkalaisille 3. toukokuuta."